रेणु और अभिषेक का रिश्ता देखकर गुंजन हैरान थी, प्यार के नाम पर कुछ और ही चल रहा था उनके बीच
“इनके झूठ को हम अपनी पीठ पर लादे रहते हैं, सिर्फ इसलिए कि समाज में हमारी इमेज सुखी पत्नी की बनी रहे।
“इस संडे REC की पिकनिक है सूरज कुंड में। मैंने अपने साथ अभिषेक और तेरा नाम भी दे दिया है।”
“अरे यार, एक बार पूछ तो लेती।”
“इसमें पूछने वाली क्या बात है! अभिषेक तो शुरू से ही घूमने के शौकीन हैं। तुझे भी मजा आएगा। इतने लंबे समय से कहीं गए नहीं हैं। घर में बैठे बैठे मन बुरी तरह उकता गया है। अब मौका मिल रहा है तो चलते हैं न। कई नए लोगों से मुलाकात हो जाएगी। गेम्स, खाना-पीना, मस्ती…” मैंने जोर देकर कहा तो रेणु ने बेमन से हामी भर दी।
कुछ देर बाद मैंने एक बार फिर फोन मिलाया, “रेणु, ध्यान से सुन, ये मेरी फेंडली एडवाइस है। अगर बीबियां ज्यादा नखरे दिखाती हैं तो पतियों को अकेले घूमने फिरने की आदत पड़ जाती है।”
“अच्छा!” रेणु मजाकिया मूड में आ गयी।
“तूने तो शादी भी नहीं की, फिर ये तजुर्बा कहां से मिला?”
“तू बस ‘ना’ कभी मत कहना। हमेशा ‘हां’ कहा कर। सब गाते बजाते एक साथ चलेंगे। बड़ा मजा आएगा”
शादी के बाद पहली पिकनिक का नजारा मेरी आंखों के सामने आ गया। रास्ते के लिए समोसे, कचौड़ी, ढोकला, नारियल बर्फी रेणु ने खुद अपने हाथों से बनायी थी। उसे कुकिंग का शौक भी बहुत था। आसमानी रंग की शिफॉन की साड़ी में वो बेहद खूबसूरत दिख रही थी।
मैंने उसकी तारीफ की तो अभिषेक ने भी मुस्कुरा कर मेरा साथ दिया, “भई, मेरी बीबी है ही सुंदर। जो पहन ले, ऐसा लगता है जैसे चांद उतर आया हो जमीन पर।” अभिषेक का प्यार उनकी आंखों में उतर आया था।
रेणु ने जवाब में कुछ भी नहीं कहा। खाना खाकर सभी पुरुष कैंटीन की तरफ चाय का ऑर्डर देने के लिए जाने लगे तो अभिषेक भी उन्हीं के साथ हो लिए।
मैंने रेणु को टोका, “अभिषेक तेरी तारीफ कर रहे थे, लेकिन तूने एक बार भी थैंक्स नहीं कहा?”
“गुंजन, जिंदगी औपचारिकताओं से नहीं जी जाती, जीने के लिए एक साफ सुथरी शिला पैरों के नीचे होनी चाहिए, वरना आदमी फिसलन से औंधे मुंह जमीन पर गिरता है।”
“बाप रे! इतनी बड़ी-बड़ी बातें कहां से सीखीं?”
“तू जो देख रही है न वहीं तक खुद को सीमित रख, ज्यादा कुरेद मत।”
कह कर उसने मुंह दूसरी तरफ घुमा लिया, लेकिन उसकी बुदबुदाहट मुझे स्पष्ट सुनाई दे रही थी, “घर में तो मुंह बना कर कह रहे थे, ये क्या केले का पत्ता सा लपेट लिया तुमने, जीन्स टॉप पहनो। जैसे मेरी पसंद नापसंद तो कोई मायने ही नहीं रखती। और यहां सबके सामने तारीफों के पुल बांधे जा रहे हैं।”
रेणु मेरी कुलीग थी। ऑफिस में अभिषेक से उसी ने मेरा परिचय करवाया था, “गुंजन, इनसे मिल। अभिषेक ये मेरे...”
वाक्य समाप्त होने से पहले ही मैंने हाथ जोड़कर नमस्कार कर दिया था।
“रेणु से आपके बारे में इतना सुन चुका हूं कि समझिए आपकी पूरी जन्म पत्री ही मेरे पास है।”
अच्छा लगा था उनका यों मजाक उड़ाना। उन दोनों को देखकर ऐसा लगता था जैसे ‘मेड फॉर ईच अदर’ हों।
रेणु की शादी हो गयी। शादी के बाद मेरा आना जाना उसके घर में बराबर बना रहा। अभिषेक हमेशा खुले दिल से स्वागत करते। रेणु के इर्द गिर्द तो यूं चक्कर काटते जैसे पृथ्वी सूरज के चारों तरफ काटती है।
एक दिन मैं और रेणु किसी प्रोजेक्ट पर बात कर रहे थे। अभिषेक किचन में जाकर चाय बना कर ले आए। साथ में बिस्किट और नमकीन भी था।
मैंने कहा, “अभिषेक, आप दूसरों का बहुत ध्यान रखते हो।”
वो एक विजयी मुस्कान चेहरे पर लाकर बोले, “जो इंसान दूसरों की इज्जत नहीं करता वो अपनी इज्जत क्या करेगा? उसे तो इज्जत की परिभाषा भी नहीं मालूम होगी।”
अभिषेक का व्यक्तित्व धीरे धीरे मेरे अंदर आसन जमाने लगा। मां कहीं भी मेरे रिश्ते की बात चलातीं तो मैं हर लड़के की बात में, व्यवहार में, बुद्धि और समझ में अभिषेक को ही ढूंढती।
“शादी को कब तक टालती रहेगी गुंजन,” रेणु ने भी मेरा पीछा नहीं छोड़ा।
“कोई अभिषेक जैसा मिले भी तो …”
“अभिषेक को कितना जानती है?”
“बहुत!”
“मुझ से भी ज्यादा?”
“हूं… शायद हां, शायद नहीं।”
मुझे रेणु पर बहुत गुस्सा आया। ये औरतें हर समय अपने पतियों में बुराई ही क्यों ढूंढती हैं? रेणु भी मुझे उन बेअक्ल औरतों की कतार में बैठी हुई दिखी।
ताज्जुब तो मुझे उस दिन हुआ जब मेरे ही सामने रेणु पर अभिषेक बुरी तरह बरस रहे थे, “बराबरी तो तुम हर समय करती हो, लेकिन अक्ल ढेले भर की नहीं। पता नहीं मैनेजर किसने बना दिया तुम्हें।”
दरअसल रेणु भूल से उनकी कार की चाभी कहीं रख कर भूल गयी थी। उसके बार बार ‘सॉरी’ कहने के बावजूद भी अभिषेक का गुस्सा शांत नहीं हो रहा था। कुछ देर तक चीखने चिल्लाने के बाद अभिषेक ने धड़ाम से दरवाजा खोला और घर के बाहर निकल गए।
“इतना गुस्सा इतनी छोटी सी बात पर? अभिषेक तो बड़े गुमान से कहते हैं कि आदमी की शालीनता उसकी भाषा में होती है।”
“मैंने तुझसे कहा तो था, ये सारी सोने की लंका है जिस पर सोने का मुलम्मा चढ़ा हुआ है। मुलम्मा उतार कर देखेगी तो पीतल ही पीतल दिखाई देगा।”
“अभिषेक ऐसे होंगे मैं कभी सोच भी नहीं सकती। इनकी वो बड़ी बड़ी बातें...”
“दोहरा व्यक्तित्व इसे ही कहते हैं। हर समय मीठा बोलने वाले, केयरिंग, कंसर्न अभिषेक अंदर से कितने रूखे और लापरवाह हैं ये मैं ही जानती हूं। बीवी हूं उनकी।”
“पर रेणु, तू ऐसी दोहरी जिंदगी कैसे जी लेती है?”
“गुंजन, औरत के लिए दो ही रास्ते हैं। या तो चुप रहकर, किसी भी कीमत पर अपने घर की शांति बनाए रखे या फिर काट ले खुद को इन सारे संदर्भों से।”
“केवल घर की शांति के लिए इतना करना पड़ता है?”
“इनके झूठ को हम अपनी पीठ पर लादे रहते हैं, सिर्फ इसलिए कि समाज में हमारी इमेज सुखी पत्नी की बनी रहे। चल बहुत हो गया। मैंने एक बहुत सुंदर बुक रैक देखी है, खरीदनी है मुझे।”
“किसके लिये?”
“अभिषेक के लिए, खुश हो जाएगा।”
मैं क्रेडिट कार्ड स्वाइप करती रेणु को देखकर सोच रही थी कि ये कैसा धूप छांव सा रिश्ता है पति पत्नी का। कोई औपचारिकता और दिखावे में खुश है, तो कोई सच्चाई और ईमानदारी में।
- पुष्पा भाटिया
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें